CELEX: C2005/171/46
Language: sk
Date: 2005-07-09 00:00:00
Title: Vec T-164/05: Žaloba podaná 13. apríla 2005: Johan de Geest proti Rade Európskej únie

9.7.2005   
            
            
               SK
            
            
               Úradný vestník Európskej únie
            
            
               C 171/28
            
         Žaloba podaná 13. apríla 2005: Johan de Geest proti Rade Európskej únie
   (Vec T-164/05)
   (2005/C 171/46)
   Jazyk konania: francúzština
   Johan de Geest, bydliskom v Rhode-St-Genèse (Belgicko), v zastúpení: Sébastien Orlandi, Xavier Martin, Albert Coolen, Jean-Noël Louis a Etienne Marchal, advokáti, ktorí si zvolili adresu na doručovanie v Luxemburgu, podal 13. apríla 2005 na Súd prvého stupňa Európskych spoločenstiev žalobu proti Rade Európskej únie.
   Žalobca navrhuje, aby Súd prvého stupňa:
   
               —
            
            
               zrušil rozhodnutie, ktorým je žalobca vymenovaný za úradníka Európskych spoločenstiev, v rozsahu v ktorom sa v ňom stanovuje jeho nástupná platová trieda A*6 v zmysle článku 12 prílohy XIII Služobného poriadku,
            
         
               —
            
            
               zaviazal Radu nahradiť trovy konania.
            
         Žalobné dôvody a hlavné tvrdenia
   Žalobca sa zúčastnil vnútorného konkurzu CONSEIL/A/273 na obsadenie miesta lekára v platovej triede A6 alebo A7. Ako úspešný kandidát bol žalobca menovaný do platovej triedy A*6. Žalobca napáda toto rozhodnutie a tvrdí, že mal byť menovaný do platovej triedy A*8, A*9 alebo A*10, ktoré podľa nového systému zodpovedajú platovým triedam uvedeným v oznámení o výberovom konaní.
   Na podporu svojej žaloby žalobca tvrdí, že Rada stanovila jeho platovú triedu neberúc ohľad na oznámenie o voľnom mieste a porušila týmto články 29 a 31 Služobného poriadku, ako aj zásadu legitímnej dôvery. V tomto kontexte žalobca tiež uvádza, že článok 12 prílohy XIII Služobného poriadku, ktorý pri stanovení platovej triedy žalobcu uplatnila Rada, protiprávne zasiahol do rámca zákonnosti výberového konania.